CELEX: 
Language: mt
Date: 2012-10-17 00:00:00
Title: 2012/586/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza għall-implimentazzjoni tal-baġit tal-Fondazzjoni Ewropea għat-Taħriġ għas-sena finanzjarja 2010#Riżoluzzjoni tal-Parlament Ewropew tal- 10 ta’ Mejju 2012 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Fondazzjoni Ewropea għat-Taħriġ għas-sena finanzjarja 2010

17.10.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 286/238
            
         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza għall-implimentazzjoni tal-baġit tal-Fondazzjoni Ewropea għat-Taħriġ għas-sena finanzjarja 2010
   (2012/586/UE)
   IL-PARLAMENT EWROPEW,
   
               —
            
            
               wara li kkunsidra l-kontijiet annwali definittivi tal-Fondazzjoni Ewropea għat-Taħriġ għas-sena finanzjarja 2010,
            
         
               —
            
            
               wara li kkunsidra r-rapport tal-Qorti tal-Awdituri dwar il-kontijiet annwali tal-Fondazzjoni Ewropea għat-Taħriġ għas-sena finanzjarja 2010, flimkien mat-tweġibiet tal-Fondazzjoni (1),
            
         
               —
            
            
               wara li kkunsidra r-rakkomandazzjoni tal-Kunsill tas-21 ta’ Frar 2012 (06083/2012 — C7–0051/2012),
            
         
               —
            
            
               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,
            
         
               —
            
            
               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
            
         
               —
            
            
               wara li kkunsidra r-Regolament (KE) Nru 1339/2008 tal-Parlament Ewropew u tal-Kunsill tas-16 ta’ Diċembru 2008 li jistabbilixxi Fondazzjoni Ewropea għat-Taħriġ (3), u b’mod partikolari l-Artikolu 17 tiegħu,
            
         
               —
            
            
               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li japplika għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,
            
         
               —
            
            
               wara li kkunsidra r-Regola 77 u l-Anness VI tar-Regoli ta’ Proċedura tiegħu,
            
         
               —
            
            
               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A7-0135/2012),
            
         
               1.
            
            
               Jagħti l-kwittanza lid-Direttur tal-Fondazzjoni Ewropea għat-Taħriġ għall-implimentazzjoni tal-baġit tal-Fondazzjoni għas-sena finanzjarja 2010;
            
         
               2.
            
            
               Jippreżenta l-kummenti tiegħu fir-riżoluzzjoni t’ hawn taħt;
            
         
               3.
            
            
               Jagħti istruzzjonijiet lill-President tiegħu biex jgħaddi din id-Deciżjoni, kif ukoll ir-riżoluzzjoni li hi parti integrali minnha, lid-Direttur tal-Fondazzjoni Ewropea għat-Taħriġ, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).
            
         
      
         
            Il-President
         
         Martin SCHULZ
      
      
         
            Is-Segretarju Ġenerali
         
         Klaus WELLE
      
   
   
      (1)  ĠU C 366, 15.12.2011, p. 145.
   
      (2)  ĠU L 248, 16.9.2002, p. 1.
   
      (3)  ĠU L 354, 31.12.2008, p. 82.
   
      (4)  ĠU L 357, 31.12.2002, p. 72.
   
      RIŻOLUZZJONI TAL-PARLAMENT EWROPEW
      tal-10 ta’ Mejju 2012
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Fondazzjoni Ewropea għat-Taħriġ għas-sena finanzjarja 2010
      IL-PARLAMENT EWROPEW,
      
                  —
               
               
                  wara li kkunsidra l-kontijiet annwali finali tal-Fondazzjoni Ewropea għat-Taħriġ għas-sena finanzjarja 2010,
               
            
                  —
               
               
                  wara li kkunsidra r-rapport tal-Qorti tal-Awdituri dwar il-kontijiet annwali tal-Fondazzjoni Ewropea għat-Taħriġ għas-sena finanzjarja 2010, flimkien mat-tweġibiet tal-Fondazzjoni (1),
               
            
                  —
               
               
                  wara li kkunsidra r-rakkomandazzjoni tal-Kunsill tas-21 ta’ Frar 2012 (06083/2012 — C7–0051/2012),
               
            
                  —
               
               
                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,
               
            
                  —
               
               
                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
               
            
                  —
               
               
                  wara li kkunsidra r-Regolament (KE) Nru 1339/2008 tal-Parlament Ewropew u tal-Kunsill tas-16 ta’ Diċembru 2008 li jistabbilixxi Fondazzjoni Ewropea għat-Taħriġ (3), u b’mod partikolari l-Artikolu 17 tiegħu,
               
            
                  —
               
               
                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,
               
            
                  —
               
               
                  wara li kkunsidra r-Regola 77 u l-Anness VI tar-Regoli ta’ Proċedura tiegħu,
               
            
                  —
               
               
                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A7-0135/2012),
               
            
                  A.
               
               
                  billi l-Qorti Ewropea tal-Awdituri stqarret li kisbet assigurazzjoni raġonevoli li l-kontijiet annwali għas-sena finanzjarja 2010 huma affidabbli, u li l-operazzjonijiet sottostanti huma legali u regolari,
               
            
                  B.
               
               
                  billi fl-10 ta’ Mejju 2011 il-Parlament ikkonċeda lid-Direttur Eżekuttiv tal-Fondazzjoni Ewropea għat-Taħriġ il-kwittanza fir-rigward tal-implimentazzjoni tal-baġit tal-Aġenzija għas-sena finanzjarja 2009 (5), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:
                  
                              —
                           
                           
                              ħeġġeġ lill-Fondazzjoni tfassal proċeduri baġitarji b’aktar rigorożità ħalli tevita l-għadd konsiderevoli ta’ trasferimenti baġitarji,
                           
                        
                              —
                           
                           
                              talab lill-Fondazzjoni taqdi l-obbligu tagħha li turi rendikont sommarju tal-iskeda ta’ ħlasijiet dovuti fi snin finanzjarji sussegwenti għal impenji baġitarji meħudin fi snin baġitarji preċedenti,
                           
                        
                              —
                           
                           
                              talab lill-Fondazzjoni tikseb l-awtorizzazzjoni tal-Bord Governattiv tagħha meta jkun hemm bżonn it-trasferimenti, kif jesiġi r-Regolament Finanzjarju tal-Fondazzjoni,
                           
                        
            
                  C.
               
               
                  billi l-baġit kumplessiv għall-Fondazzjoni għas-sena 2010 kien jammonta għal EUR 19 300 000, meta mqabbel ma’ EUR 20 200 000 fl-2009, somma li tikkostitwixxi tnaqqis ta’ 4,46 %,
               
            
                  D.
               
               
                  billi l-kontribuzzjoni inizjali tal-Unjoni għall-baġit tal-Fondazzjoni għall-2010 ammontat għal EUR 18 282 000 meta mqabbla ma’ EUR 14 772 000 fl-2009 (6),
               
            
         Il-ġestjoni baġitarja u finanzjarja
      
      
               
                  1.
               
               
                  Jinnota li l-kontribuzzjoni tal-Unjoni għall-2009 laħqet total ta’ EUR 19 872 000, u li dan l-ammont kien kompost mill-kontribuzzjoni inizjali tal-Unjoni, jiġifieri EUR 14 772 000, flimkien ma’ EUR 5 100 000 li ġejjin mill-irkupru tas-surplus minn snin preċedenti; ifakkar, barra minn hekk, li l-kontribuzzjoni inizjali tal-Unjoni lill-Fondazzjoni għall-2010 ammontat għal EUR 18 282 000; jinnota madankollu li ma’ din is-somma żdiedu EUR 1 178 000, li ġejjin mill-irkupru tal-bilanċ pożittiv, u konsegwentement il-kontribuzzjoni totali tal-Unjoni laħqet total ta’ EUR 19 460 000 għall-2010 (7);
               
            
               
                  2.
               
               
                  Jieħu nota li d-Dikjarazzjonijiet Finanzjarji Annwali tal-Fondazzjoni jsemmu li l-kontribuzzjoni tal-Unjoni għall-2010 fil-fatt ammontat għal EUR 19 196 840,29; jirrikonoxxi d-dikjarazzjoni tal-Fondazzjoni li l-kontribuzzjoni reali mogħtija mill-Unjoni fl-2010 ammontat għal EUR 19 297 822, jiġifieri, EUR 19 460 000 tnaqqas EUR 162 178 li jirrappreżentaw il-kontribuzzjoni tal-Unjoni in natura; jieħu nota wkoll mill-Fondazzjoni li, mill-ammont li rċeviet mill-Unjoni, użat EUR 19 196 840,29 u raddet lura l-ammont ta’ EUR 100 981,71 li kien fadal lill-Kummissjoni;
               
            
               
                  3.
               
               
                  Jistabbilixxi, mid-Dikjarazzjonijiet Finanzjarja Annwali tal-Fondazzjoni, li l-baġit tagħha għall-2010 ġie emendat f’Novembru 2010 sabiex parzjalment ipaċi t-tnaqqis mhux previst fid-dħul tal-Fondazzjoni;
               
            
               
                  4.
               
               
                  Josserva, mir-Rapport Annwali tal-Attivitajiet tal-Fondazzjoni, li l-Fondazzjoni laħqet rata ta’ 99,9 % rigward l-impenji, imqabbla ma’ 99,8 % fl-2009 u 98,5 % fl-2008, u rata ta’ eżekuzzjoni tal-ħlasijiet ta’ 96,5 %, imqabbla ma’ madwar 90 % fl-2009 u fl-2008;
               
            
         Trasferimenti u riporti
      
      
               
                  5.
               
               
                  Jinnota, mir-Rapport Annwali tal-Attivitajiet tal-Fondazzjoni, li din naqqset l-għadd ta’ trasferimenti baġitarji għal 15 fl-2010, imqabbel ma’ 33 fl-2009, u li riportat biss 12,8 % tal-ammont impenjat għall-2010, imqabbel ma’ 17 % fl-2009 u 15 % fl-2008;
               
            
         Ir-reġistrazzjoni tal-eċċezzjonijiet
      
      
               
                  6.
               
               
                  Jinnota, mir-Rapport Annwali tal-Attivitajiet tal-Fondazzjoni, li fl-2010 tniżżlu 10 eċċezzjonijiet fir-Reġistru tal-Eċċezzjonijiet, imqabbla ma’ 12 fl-2009;
               
            
               
                  7.
               
               
                  Jinnota li l-ebda waħda minnhom ma tinvolvi riskju finanzjarju akbar minn EUR 50 000; jinnota b’mod partikolari li dawn l-eċċezzjonijiet għandhom valur finanzjarju totali ta’ EUR 100 183, ammont li jirrappreżenta 0,53 % tal-baġit totali tal-Fondazzjoni fl-2010;
               
            
         L-akkwist pubbliku
      
      
               
                  8.
               
               
                  Jagħraf, mir-Rapport Annwali tal-Attivitajiet tal-Fondazzjoni, li l-Fondazzjoni stipulat tmien ftehimiet diretti ma’ kuntratturi esterni, minn liema ftehiiet l-ebda wieħed ma għandu espożizzjoni finanzjarja ta’ EUR 50 000 jew aktar; jinnota li l-valur totali ta’ ftehimiet diretti huwa EUR 93 575, li jirrappreżenta 0,50 % tal-baġit totali tal-Fondazzjoni fl-2010;
               
            
         Riżorsi Umani
      
      
               
                  9.
               
               
                  Jinnota, mir-Rapport Annwali tal-Attivitajiet tal-Fondazzjoni, li fi tmiem l-2010, il-Fondazzjoni kellha erba’ karigi battala fl-organigramma tagħha, minflok l-10 li kellha fi tmiem l-2009;
               
            
               
                  10.
               
               
                  Josserva wkoll li l-għadd ta’ membri tal-persunal fil-Fondazzjoni issa laħaq 128, bi 15-il persuna li ngħaqdu mal-Fondazzjoni filwaqt li 10 ħallewha fl-2010;
               
            
               
                  11.
               
               
                  Jieħu nota mir-Rapport Annwali tal-Attivitajiet li l-għadd ta’ karigi disponibbli għall-implimentazzjoni tal-mandat tal-Fondazzjoni huwa kompost minn:
                  
                              —
                           
                           
                              96 kariga temporanja,
                           
                        
                              —
                           
                           
                              33 aġent kuntrattwali u lokali, kif ukoll
                           
                        
                              —
                           
                           
                              6 esperti nazzjonali ssekondati;
                           
                        
            
         Prestazzjoni
      
      
               
                  12.
               
               
                  Josserva, mir-Rapport Annwali tal-Attivitajiet, li l-Fondazzjoni żviluppat lista riveduta ta’ Indikaturi tal-Prestazzjoni Korporattiva bil-għan li l-objettivi tagħha jsiru aktar rilevanti u jkunu jistgħu jitkejlu aħjar, kif ukoll li jipprovdu data dwar il-prestazzjoni tal-Fondazzjoni fil-livell aggregat f’relazzjoni mal-attivitajiet tal-qalba u l-funzjonament tagħha;
               
            
               
                  13.
               
               
                  Jinnota, barra minn hekk, li l-Fondazzjoni żviluppat il-proġett ta’ “dashboard” (tabella sinottika) li huwa maħsub biex jiżgura li jkun hemm data ewlenija attwalizzata għall-monitoraġġ ta’ kuljum tal-attivitajiet tagħha, u b’mod partikolari għall-ġestjoni u r-rappurtar;
               
            
               
                  14.
               
               
                  Josserva, barra minn hekk, li differenzjazzjoni taċ-ċirkwiti ta’ pagament abbażi tar-riskju ġiet implimentata b’suċċess kmieni fl-2010, u introduċiet ċirkwiti simplifikati għat-tranżazzjonijiet b’riskju baxx;
               
            
               
                  15.
               
               
                  Jilqa’ l-fatt li l-Fondazzjoni implimentat b’suċċess l-ewwel sena tal-Proċess ta’ Turin, li jipprovdi analiżi konċiża, dokumentata u komprensiva tar-riforma tal-edukazzjoni u t-taħriġ vokazzjonali f’kull pajjiż, u li tinkludi l-identifikazzjoni ta’ xejriet ewlenin fil-politiki, sfidi u restrizzjonijiet, kif ukoll pratiki tajba u opportunitajiet;
               
            
         Koperazzjoni maċ-Ċentru Ewropew għall-Iżvilupp ta’ Taħrig Vokazzjonali (Cedefop)
      
      
               
                  16.
               
               
                  Jinnota li, f’Novembru 2009, il-ftehim ta’ kooperazzjoni bejn il-Fondazzjoni u s-Cedefop iġġedded għall-perjodu 2010-2013; jagħraf li, kull sena, il-Fondazzjoni u s-Cedefop jabbozzaw, fil-kuntest tal-ftehim ta’ kooperazzjoni, programm konġunt ta’ ħidma li jiġi anness mal-programmi ta’ ħidma taż-żewġ aġenziji; jilqa’ l-intenzjoni tal-Fondazzjoni li tiddedika aktar spazju għar-rappurtar dwar l-implimentazzjoni ta’ dan il-programm konġunt ta’ ħidma f’Rapporti Annwali tal-Attivitajiet tal-ġejjieni;
               
            
         Verifika Interna
      
      
               
                  17.
               
               
                  Jagħraf li s-Servizz ta’ Awditjar Intern (IAS) wettaq awditu tal-ippjanar u l-monitoraġġ fl-2010; jinnota b’mod partikolari li l-IAS għamel tmien rakkomandazzjonijiet, li waħda minnhom, immarkata bħala “importanti ħafna”, tikkonċerna l-ħtieġa li l-Fondazzjoni tiddefinixxi u tiddeskrivi b’mod ċar l-utilità tal-approċċ tagħha rigward il-pjanifikazzjoni annwali;
               
            
               
                  18.
               
               
                  Iħeġġeġ lil-Fondazzjoni, f’dan il-kuntest, biex tiffoka fuq ir-rappurtar kosteffikaċi rilevanti għall-Bord ta’ Governanza tal-Fondazzjoni u għall-partijiet interessati ewlenin, li jippermettihom li jeżaminaw il-prestazzjoni tal-Fondazzjoni;
               
            
               
                  19.
               
               
                  Jitlob ukoll lill-Fondazzjoni biex timplimenta r-rakkomandazzjonijiet l-oħra tal-IAS li għadhom pendenti mill-awditi preċedenti;
               
            
               
                  20.
               
               
                  Jagħraf, mir-RapportAnnwali tal-Attivitajiet, li l-Fondazzjoni adottat 16-il standard rivedut għall-ġestjoni effikaċi, kif stipulat fil-qafas tal-istandards ta’ kontroll intern;
               
            
               
                  21.
               
               
                  Jiġbed l-attenzjoni għar-rakkomandazzjonijiet tiegħu minn rapporti preċedenti dwar il-kwittanza, kif stabbilit fl-Anness ta’ din ir-riżoluzzjoni;
               
            
               
                  22.
               
               
                  Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2012 (8) dwar il-prestazzjoni, il-ġestjoni finanzjarja u l-kontroll tal-aġenziji.
               
            
         (1)  ĠU C 366, 15.12.2011, p. 145.
      
         (2)  ĠU L 248, 16.9.2002, p. 1.
      
         (3)  ĠU L 354, 31.12.2008, p. 82.
      
         (4)  ĠU L 357, 31.12.2002, p. 72.
      
         (5)  ĠU L 250, 27.9.2011, p. 196.
      
         (6)  ĠU L 64, 12.3.2010, p. 926.
      
         (7)  ĠU L 64, 12.3.2010, p. 927.
      
         (8)  Testi adottati, P7_TA(2012)0164 (ara l-paġna 388 ta’ dan il-Ġurnal Uffiċjali).
   
   
      ANNESS
      
         RAKKOMANDAZZJONIJIET TAL-PARLAMENT EWROPEW TA’ DAWN L-AĦĦAR SNIN
      
      
                  Il-Fondazzjoni Ewropea għat-Taħriġ
               
               
                  2006
               
               
                  2007
               
               
                  2008
               
               
                  2009
               
            
                  Prestazzjoni
               
               
                  mhux applikabbli
               
               
                  mhux applikabbli
               
               
                  
                              —
                           
                           
                              Jistieden lill-Aġenzija tistabbilixxi analiżi dijakronika tal-operazzjonijiet imwettqa f’din is-sena u f’dawk preċedenti
                           
                        
                              —
                           
                           
                              Jitlob, fid-dawl tal-fatt li xi oqsma ta’ interess huma kondiviżi, għal kooperazzjoni mill-qrib u għal sinerġiji bejn il-Fondazzjoni u s-Cedefop, u jitlob li d-Diretturi taż-żewġ Aġenziji jagħtu informazzjoni regolarment fir-rapporti dwar l-attività
                           
                        
                              —
                           
                           
                              Jeżistu diffikultajiet biex dak li jkun jistabbilixxi rabta diretta bejn ir-riżultati tal-proġetti ta-Fondazzjoni u l-attivitajiet tal-istituzzjoni
                           
                        
               
                  Jitlob lill-Fondazzjoni tippreżenta tqabbil tal-operazzjonijiet li saru matul is-sena li għaliha għandha tingħata l-kwittanza u dawk li saru matul is-sena finanzjarja ta’ qabel
               
            
                  Ġestjoni baġitarja u finanzjarja
               
               
                  Il-Fondazzjoni ma rrispettatx ir-regoli dwar il-preżentazzjoni tal-baġit: il-Fondazzjoni ppubbikat biss l-approprjazzjonijiet ta’ impenn għall-2006, bla ma qieset l-approprjazzjonijiet ta’ ħlas
               
               
                  Fil-baġit emendatorju, l-ammont tal-dħul assenjat mhuwiex korrett. Dan kellu jkun EUR 1 200 000 , minflok l-ammont muri ta’ EUR 3 400 000 , li bi żball inkluda dħul assenjat riportat mis-sena ta’ qabel
               
               
                  mhux applikabbli
               
               
                  
                              —
                           
                           
                              Iħeġġeġ lill-Fondazzjoni tfassal proċeduri baġitarji b’aktar rigorożità ħalli tevita l-għadd konsiderevoli ta’ trasferimenti baġitarji
                           
                        
                              —
                           
                           
                              Jitlob lill-Fondazzjoni tikseb l-awtorizzazzjoni tal-Bord Governattiv tagħha meta jkun hemm bżonn it-trasferimenti, kif jesiġi r-Regolament Finanzjarju tal-Fondazzjoni
                           
                        
                              —
                           
                           
                              Ifakkar lill-Fondazzjoni li għandha taqdi l-obbligu tagħha li tagħti dikjarazzjoni sommarja tal-iskeda ta’ ħlasijiet dovuti fi snin finanzjarji sussegwenti għal impenji baġitarji meħudin fi snin baġitarji preċedenti
                           
                        
            
                  Riżorsi Umani
               
               
                  mhux applikabbli
               
               
                  mhux applikabbli
               
               
                  
                              —
                           
                           
                              Jitlob lill-Fondazzjoni (ara l-awditu intern) jindirizza dgħufijiet fil-proċeduri ta’ rejklutaġġ→ Jeħtieġ li l-Bordijiet ta’ Valutazzjoni għar-Reklutaġġ jipprovdu biżżejjed informazzjoni dwar il-proċeduri mħaddma, inklużi ġustifikazzjonijiet għad-deċiżjonijiet meħuda u d-dati meta dawn id-deċiżjonijiet ittieħdu, biex jiżguraw it-trasparenza ta’ dawn il-proċeduri
                           
                        
                              —
                           
                           
                              Jitlob lill-Aġenzija tottempera ruħha mad-Direttiva tal-Kunsill 2000/78/KE (1)
                              
                           
                        
               
                  mhux applikabbli
               
            
                  Verifika Interna
               
               
                  mhux applikabbli
               
               
                  mhux applikabbli
               
               
                  Jitlob lill-Fondazzjoni tieħu passi biex taqdi 15 mis-27 rakkomandazzjoni magħmula mis-Servizz ta’ Awditjar Intern, jiġifieri li timplimenta bla dewmien ċerti standards ta’ kontroll intern (rigward id-dokumentazzjoni tal-proċeduri, is-superviżjoni tat-tranżazzjonijiet finanzjarji u l-kontinwità tal-operazzjonijiet) u ċerti rakkomandazzjonijiet dwar il-ġestjoni tar-riżorsi umani (dwar il-ġestjoni tar-riżorsi umani fil-pjanifikazzjoni annwali u r-rappurtar dwar l-attività; id-definizzjoni tal-objettivi; ir-reġistrazzjoni tal-ħinijiet tal-persunal)
               
               
                  Jagħraf li 11 mill-15-il rakkomandazzjoni magħmula mill-IAS ingħalqu fl-2009
               
            
         (1)  ĠU L 303, 2.12.2000, p. 16.